ΠΡΟΛΗΨΗ ΚΑΙ ΕΡΕΥΝΑ

Ειδικός στόχος 1: Ιεράρχηση προτεραιοτήτων για τις έρευνες και τις δράσεις στον τομέα της ΕΑΥ, μέσω του εντοπισμού και της παρακολούθησης των τάσεων, καθώς και της πρόβλεψης νέων και αναδυόμενων κινδύνων που σχετίζονται με την ΕΑΥ με τη διενέργεια μελέτης προβλέψεων μεγάλης κλίμακας

Στις 3 Ιουνίου, επ' ευκαιρία της Πράσινης Εβδομάδας της ΕΕ, δημοσιεύθηκαν και προβλήθηκαν μέσω web teaser δύο e-facts (άρθρα δημοσιευόμενα αποκλειστικώς στο διαδίκτυο) και δύο συνοδευτικά ερωτηματολόγια εντοπισμού κινδύνων στον τομέα της ασφάλειας και της υγείας στην εργασία (ΕΑΥ) στις κατασκευές πράσινων κτιρίων και στον τομέα της ΕΑΥ και των μικρής κλίμακας εφαρμογών ηλιακής ενέργειας, τα οποία διατίθενται στο ενιαίο σημείο εισόδου για την ΕΑΥ στις πράσινες θέσεις εργασίας που δημιουργήθηκε κατά το παρελθόν έτος. Στις αρχές Ιουνίου δημοσιεύθηκε στα γερμανικά, ισπανικά, ιταλικά και πολωνικά η συνοπτική έκθεση με τίτλο «Foresight on new and emerging OSH risks associated with new technologies in green jobs» (Προβλέψεις νέων και αναδυόμενων κινδύνων για την ΕΑΥ συνδεόμενων με τις νέες τεχνολογίες στις πράσινες θέσεις εργασίας). Η γαλλική έκδοση της έκθεσης δημοσιεύθηκε στις αρχές Οκτωβρίου.

Στις 12-13 Νοεμβρίου διοργανώθηκε εργαστήριο προβλέψεων σε συνεργασία με τους εστιακούς πόλους, με σκοπό τη διάδοση των σεναρίων και των προβλέψεων εν είδει διαπιστώσεων, την επίδειξη και την ενθάρρυνση της εφαρμογής των σεναρίων κατά τη λήψη αποφάσεων, καθώς και την προώθηση της πολιτικής συνάφειας των προβλέψεων σχετικά με τις πράσινες θέσεις εργασίας.

Καταρτίστηκε σχέδιο έκθεσης με επισκόπηση των τελευταίων εξελίξεων όσον αφορά τα τρέχοντα και αναδυόμενα ζητήματα στον τομέα της υγειονομικής περίθαλψης, συμπεριλαμβανομένων της φροντίδας σε επίπεδο τοπικής κοινότητας και της κατ’ οίκον περίθαλψης.

Ειδικός στόχος 2: Συμβολή στην καλύτερη εστίαση της έρευνας και των προσπαθειών πρόληψης μέσω της εξέτασης και της ανάλυσης των μελετών σχετικά με τους παράγοντες κινδύνου και τις συνέπειες για την υγεία

Το θεματικό κέντρο του Οργανισμού κατάρτισε σχέδιο έκθεσης σχετικά με τον επαγγελματικό καρκίνο και τους παράγοντες που προκαλούν κίνδυνο εμφάνισης της ασθένειας αυτής σε συνέχεια του εργαστηρίου που είχε πραγματοποιηθεί το 2012 σχετικά με το εν λόγω θέμα.

Στις 24 Ιουνίου δημοσιεύθηκαν και παρουσιάστηκαν τρία e-facts σχετικά με την ΕΑΥ και τα νανοϋλικά [«Tools for the management of nanomaterials in the workplace and prevention» (Εργαλεία για τη διαχείριση των νανοϋλικών στον χώρο εργασίας και πρόληψη), «Nanomaterials in the health care sector, OSH risks and prevention» (Νανοϋλικά στον τομέα της υγειονομικής περίθαλψης, κίνδυνοι για την ΕΑΥ και πρόληψη), «Nanomaterials and maintenance: OSH risks and prevention» (Νανοϋλικά και συντήρηση: κίνδυνοι για την ΕΑΥ και πρόληψη)], καθώς και το νέο ενιαίο σημείο εισόδου σχετικά με τη διαχείριση των νανοϋλικών στον χώρο εργασίας, από το οποίο διατίθεται όλο το ενημερωτικό υλικό του Οργανισμού σχετικά με την ΕΑΥ και τα νανοϋλικά.

Δημοσιεύθηκε έκθεση με τίτλο «Women at work» (Γυναίκες και εργασία). Η έκθεση αναφέρεται στις τάσεις και τον αντίκτυπό τους στην ΕΑΥ των γυναικών (συμπεριλαμβανομένων των πρόσφατων τάσεων), τις στατιστικές σχετικά με την ΕΑΥ, τον επαγγελματικό καρκίνο (συμπεριλαμβανομένης της σχέσης μεταξύ της εργασίας σε βάρδιες και της εμφάνισης καρκίνου του στήθους), τις μυοσκελετικές διαταραχές και το στρες, τη βία και την παρενόχληση στα επαγγέλματα παροχής υπηρεσιών· επίσης, αναφέρεται στις υπάρχουσες έρευνες σχετικά με την ΕΑΥ των γυναικών στο πλαίσιο της άτυπης εργασίας, καθώς και στην αναπηρία και την αποκατάσταση της υγείας εργαζόμενων γυναικών. Η έκθεση περιλαμβάνει επιλεγμένα παραδείγματα ενσωμάτωσης της διάστασης της ισότητας των φύλων στην ΕΑΥ από τρία κράτη μέλη και προβλέπεται να χρησιμοποιηθεί ως συμπλήρωμα σε έκθεση μελέτης περιπτώσεων του Οργανισμού με θέμα τις πρόσφατες πρωτοβουλίες πολιτικής, η οποία θα δημοσιευθεί το 2014.

Ειδικός στόχος 3: Στήριξη για τον καθορισμό προτεραιοτήτων για την έρευνα και τις δράσεις στον τομέα της ΕΑΥ, μέσω της επισκόπησης της κατάστασης στον τομέα της ΕΑΥ στην Ευρώπη βάσει ιστορικών και τρεχόντων δεδομένων

Η τελική έκθεση για το έργο «Estimation of the costs of non-OSH at macro-level» παραδόθηκε τον Σεπτέμβριο. Σκοπός του έργου αυτού είναι, πρώτον, να εκτιμηθούν οι διάφορες μεθοδολογίες που εφαρμόζονται για τη μακροσκοπική εκτίμηση του κόστους της ανεπαρκούς ΕΑΥ ή της παντελούς απουσίας της, προκειμένου να γίνει κατανοητή η λογική πίσω από τις διάφορες εκτιμήσεις και να διαμορφωθεί σαφέστερη εικόνα του οικονομικού αντικτύπου της ανεπαρκούς ΕΑΥ, δεύτερον, να παράσχει τα στοιχεία που χρειάζονται οι υπεύθυνοι χάραξης πολιτικής σε ευρωπαϊκό και εθνικό επίπεδο, τρίτον, να αποτελέσει αδιάσειστη βάση για τη διεξαγωγή διαλόγου επί βασικών πτυχών του θέματος και, τέταρτον, να συμβάλει στην προώθηση και ενίσχυση της περαιτέρω έρευνας στον τομέα αυτό.

Ειδικός στόχος 4: Ενθάρρυνση του διαλόγου σχετικά με τις διαπιστώσεις του παρατηρητηρίου και διασφάλιση της συνάφειάς τους, μέσω διαλόγου με τις ομάδες-στόχους και τους δικαιούχους

Ο Οργανισμός παρουσίασε την προσέγγισή του ως προς τους αναδυόμενους κινδύνους και τις επαγγελματικές ασθένειες στο πλαίσιο της συνάντησης COST-MODERNET, η οποία πραγματοποιήθηκε στις 16 Οκτωβρίου στο Παρίσι. Στις 6 Νοεμβρίου, στο πλαίσιο του συνεδρίου A+A που πραγματοποιήθηκε στο Ντίσελντορφ, διοργανώθηκε κοινό εργαστήριο από τον Οργανισμό και το γερμανικό συμβούλιο οδικής ασφάλειας.

Ειδικός στόχος 5: Παροχή βοήθειας στους υπευθύνους για τη χάραξη πολιτικής και στους παρόχους πληροφοριών σχετικά με την ΕΑΥ, ώστε αυτοί να μπορούν να στηρίζουν καλύτερα τις επιχειρήσεις, μέσω της πραγματοποίησης ερευνών για τη συγκέντρωση πληροφοριών σε πραγματικό χρόνο για τη διαχείριση της ΕΑΥ και τους βασικούς αναδυόμενους κινδύνους στον τομέα αυτό

Οριστικοποιήθηκαν προς δημοσίευση όλα τα σχέδια εκθέσεων (συνοπτική έκθεση επισκόπησης, εθνική έκθεση επισκόπησης και έκθεση σημαντικών πορισμάτων) της ποιοτικής μεταδοκιμασίας επί της έρευνας ESENER.

Δημοσιεύθηκε τον Σεπτέμβριο έκθεση με τίτλο «Ανάλυση των παραγόντων που καθορίζουν την επαγγελματική ασφάλεια και υγεία στους χώρους εργασίας επιλεγμένων κρατών μελών της ΕΕ» (η έκθεση και η περίληψή της διατίθενται σε διάφορες γλώσσες).

Οι προπαρασκευαστικές εργασίες για την έρευνα ESENER-2 πραγματοποιήθηκαν σύμφωνα με τα προβλεπόμενα σχετικώς, συμπεριλαμβανομένων των γνωστικών προδοκιμασιών. Οι επιτόπιες εργασίες προβλέπονται για το 2014 και τα πρώτα αποτελέσματα θα εξαχθούν στα τέλη του 2014, ενώ οι πρώτες δημοσιεύσεις προβλέπονται για τις αρχές του 2015.

Ειδικός στόχος 6: Επιδίωξη επίτευξης συναίνεσης σχετικά με τις προτεραιότητες της έρευνας στον τομέα της ΕΑΥ και ενθάρρυνση των εθνικών ερευνητικών ινστιτούτων ΕΑΥ να θέσουν κοινές προτεραιότητες, να ανταλλάξουν αποτελέσματα και να ενθαρρύνουν την ενσωμάτωση των απαιτήσεων της ΕΑΥ σε ερευνητικά προγράμματα

Τον Ιούνιο δημοσιεύθηκε στο διαδίκτυο και προβλήθηκε εκτενώς η έκθεση σχετικά με τις ερευνητικές προτεραιότητες στον τομέα της ΕΑΥ στην ΕΕ για την περίοδο 2013-2020, συμπεριλαμβανομένων των πληροφοριών ανατροφοδότησης από τους εστιακούς πόλους και τους μετέχοντες στα σεμινάρια. Σε συνέχεια της έκθεσης, στις 9-10 Οκτωβρίου διοργανώθηκε σεμινάριο υψηλού επιπέδου στο οποίο συζητήθηκαν και επικυρώθηκαν οι προτεραιότητες που καθορίζονταν στην έκθεση, καθώς και οι τρόποι ενίσχυσης του συντονισμού των ερευνών στο πεδίο της ΕΑΥ. Στο σεμινάριο συμμετείχαν εκπρόσωποι των φορέων χρηματοδότησης της έρευνας, ερευνητικά ινστιτούτα και υπεύθυνοι χάραξης πολιτικής σε ευρωπαϊκό και εθνικό επίπεδο.

ΠΛΗΡΟΦΟΡΙΕΣ ΣΧΕΤΙΚΑ ΜΕ ΤΟ ΠΕΡΙΒΑΛΛΟΝ ΕΡΓΑΣΙΑΣ: ΑΝΤΑΛΛΑΓΗ ΓΝΩΣΕΩΝ ΣΧΕΤΙΚΑ ΜΕ ΟΡΘΕΣ ΠΡΑΚΤΙΚΕΣ ΣΕ ΕΠΙΠΕΔΟ ΧΩΡΟΥ ΕΡΓΑΣΙΑΣ

Ειδικός στόχος 1: Ανάπτυξη χρήσιμων, πρακτικών και υψηλής ποιότητας προϊόντων πληροφοριών για τη στήριξη των εκστρατειών «Ασφαλείς και Υγιείς Χώροι Εργασίας»

Εκστρατεία «Ασφαλείς και υγιείς χώροι εργασίας» 2012-2013: «Πρόληψη των κινδύνων στην εργασία με τη συμμετοχή όλων»

Η εκδήλωση λήξης της εκστρατείας έλαβε χώρα στις 11-12 Νοεμβρίου μαζί με τη διάσκεψη λήξης της εκστρατείας «Πρόληψη των κινδύνων στην εργασία με τη συμμετοχή όλων». Η εκδήλωση λήξης συμπεριελάμβανε τρία εργαστήρια που πραγματοποιήθηκαν παράλληλα και αφορούσαν τα βραβεία ορθής πρακτικής, το πρόγραμμα συγκριτικής αξιολόγησης των εταίρων της εκστρατείας και πτυχές της διεξαγωγής της εκστρατείας «Ασφαλείς και υγιείς χώροι εργασίας» 2012-2013.

Εκστρατεία «Ασφαλείς και υγιείς χώροι εργασίας» 2014-2015: «Διαχείριση του άγχους σε ασφαλείς και υγιείς χώρους εργασίας».

Ο ανάδοχος παρέδωσε την πρώτη ενδιάμεση έκθεση με τίτλο «Stress and psychosocial risk management — portable application for micro and small enterprises». Η έκθεση περιελάμβανε, όπως είχε ζητηθεί, τις γενικές γραμμές των βασικών ενοτήτων της εφαρμογής καθώς και «μνημόνιο συμφωνίας» για τα τεχνικά ζητήματα.

Το τελικό σχέδιο της έκθεσης με τίτλο «Costs of stress and psychosocial risks at work» βρίσκεται στο στάδιο της εσωτερικής εξέτασης και επιμέλειας.

Παραδόθηκε τελικό σχέδιο της κοινής έκθεση του Οργανισμού και του Ευρωπαϊκού Ιδρύματος για τη Βελτίωση των Συνθηκών Διαβίωσης και Εργασίας σχετικά με τους ψυχοκοινωνικούς κινδύνους.

Ειδικός στόχος 2: Ενίσχυση των μέτρων πρόληψης μέσω της παροχής χρήσιμων και πρακτικών πληροφοριών σχετικά με ορθές πρακτικές για τομείς και θέματα προτεραιότητας

Σκοπός του έργου «Safer and healthier work at any age — occupational safety and health (OSH) in the context of an ageing workforce» είναι η αξιολόγηση των προϋποθέσεων που πρέπει να πληρούνται, προκειμένου να διασφαλίζεται ότι τα συστήματα ΕΑΥ λαμβάνουν υπόψη το γηράσκον εργατικό δυναμικό και εξασφαλίζουν καλύτερη πρόληψη για όλους καθ’ όλη τη διάρκεια του επαγγελματικού βίου.

Η σύμβαση υπεγράφη τον Ιούνιο και η εναρκτήρια συνεδρίαση έλαβε χώρα στις 10 Ιουνίου, στις Βρυξέλλες. Πέραν αυτής της συνεδρίασης, ο ανάδοχος κατάρτισε την αρχική έκθεση και προέβη σε αναθεώρηση του χρονοδιαγράμματος όλου του έργου. Στο τέλος Ιουλίου, υπεβλήθη η πρώτη έκθεση προόδου και, στις αρχές Οκτωβρίου, ο ανάδοχος υπέβαλε τις ενδιάμεσες απογραφές ανά χώρα και τον μακροσκελή κατάλογο παραδειγμάτων ορθών πρακτικών. Στις 2 Δεκεμβρίου, έλαβε χώρα στο Ευρωπαϊκό Κοινοβούλιο συνεδρίαση διάρκειας μισής ημέρας σχετικά με τη μέχρι τούδε πρόοδο.

Δημοσιεύθηκε ένα e-fact σχετικά με τις επικίνδυνες ουσίες και την αποτελεσματική επικοινωνία στον χώρο εργασίας ως συμπλήρωμα στα υλικά του 2012 (νανοϋλικά, συχνές ερωτήσεις, ppt και ενότητες του ιστοτόπου σχετικά με τον κανονισμό REACH, τον κανονισμό CLP και σύνδεσμοι σχετικά με την ΕΑΥ). Στο εν λόγω e-fact παρέχονται συμβουλές για την αποτελεσματική ενημέρωση στον χώρο εργασίας σχετικά με τις επικίνδυνες ουσίες, συμπεριλαμβανομένης της χρήσης δελτίων με δεδομένα ασφάλειας, και προτείνεται κατάλογος με πηγές για άντληση περαιτέρω πληροφοριών.

Τα αποτελέσματα της έρευνας των εστιακών πόλων που πραγματοποιήθηκε το 2012 και αφορούσε τις εθνικές πρωτοβουλίες σχετικά με τη συνεργασία μεταξύ των εθνικών αρχών για το REACH και την ΕΑΥ διατέθηκαν στην ομάδα «SLIC Chemex» για την ανάπτυξη των δικών τους οδηγιών σχετικά με την επιθεώρηση της εργασίας και συγκεκριμένα όσον αφορά τη σχέση μεταξύ REACH και ΕΑΥ.

Ειδικός στόχος 3: Ενίσχυση των μέτρων πρόληψης μέσω της διασφάλισης της συνεχούς επικαιροποίησης των υφιστάμενων προϊόντων ενημέρωσης

Συνεχίστηκε η επικαιροποίηση της σχετικής με τη νομοθεσία ενότητας του ιστοτόπου στο πλαίσιο της σύμβασης με το θεματικό κέντρο. Οι τελευταίες νέες πληροφορίες αφορούν την οδηγία 2013/35/ΕΕ σχετικά με τα ηλεκτρομαγνητικά πεδία.

Ειδικός στόχος 4: Βελτίωση της εφαρμογής και της ποιότητας των αξιολογήσεων κινδύνου σε πολύ μικρές και μικρές επιχειρήσεις (1-49 εργαζόμενοι) μέσω της καλύτερης ενημέρωσης σχετικά με την ανάγκη διενέργειας αξιολογήσεων κινδύνου και τον τρόπο διενέργειας των αξιολογήσεων αυτών

Ο Οργανισμός ανέπτυξε περαιτέρω το διαδικτυακό διαδραστικό εργαλείο εκτίμησης κινδύνου (Online Interactive Risk Assessment Tool — OiRA) τόσο σε επίπεδο ΕΕ όσο και σε επίπεδο κρατών μελών. Η βασική φάση ανάπτυξης του λογισμικού ολοκληρώθηκε σχεδόν το 2013, ενώ αναπτύχθηκε μικρός αριθμός νέων λειτουργιών για την καλύτερη κάλυψη των αναγκών που προσδιόρισαν οι εταίροι του OiRA. Ο Οργανισμός δραστηριοποιήθηκε πολύ ενεργά στην προαγωγή και την ανάπτυξη της κοινότητας OiRA και τα εργαλεία έτυχαν ευρείας αποδοχής στο επίπεδο των κρατών μελών και μέσω των επιτροπών τομεακού κοινωνικού διαλόγου σε επίπεδο ΕΕ.

Δικτύωση και συντονισμός

Περαιτέρω ανάπτυξη του δικτύου εστιακών πόλων, της διοίκησης του Οργανισμού και των επαφών με ευρωπαϊκούς και διεθνείς οργανισμούς.

Ανάπτυξη θεσμικών ικανοτήτων σε υποψήφιες και δυνητικά υποψήφιες χώρες (πόροι με ειδικό προορισμό).

Συντονισμός της αξιολόγησης και του προγραμματισμού.

ΕΠΙΚΟΙΝΩΝΙΑ, ΕΚΣΤΡΑΤΕΙΕΣ ΚΑΙ ΠΡΟΒΟΛΗ

Ειδικός στόχος 1: Ευαισθητοποίηση των βασικών ομάδων-στόχων όσον αφορά τη σημασία της συνεργασίας για την πρόληψη των κινδύνων, μέσω της διοργάνωσης αποκεντρωμένης πανευρωπαϊκής εκστρατείας

Το 2013 ήταν το δεύτερο έτος της εκστρατείας 2012-2013 που πραγματοποιεί ο Οργανισμός για «Ασφαλείς και Υγιείς Χώρους Εργασίας» με τίτλο «Εργαζόμαστε από κοινού για την πρόληψη των κινδύνων».

Διοργανώθηκαν εμβληματικές εκδηλώσεις σε συνεργασία με την εκάστοτε Προεδρία της ΕΕ, συμπεριλαμβανομένων της τελετής απονομής των ευρωπαϊκών βραβείων ορθών πρακτικών και της συνόδου κορυφής για «Ασφαλείς και Υγιείς Χώρους Εργασίας».

Στο πλαίσιο της εκστρατείας, διοργανώθηκαν δραστηριότητες που αφορούσαν τον Τύπο, τα μέσα ενημέρωσης και τις δημόσιες σχέσεις σε επίπεδο τόσο ΕΕ όσο και κρατών μελών. Ο Οργανισμός εξακολούθησε επίσης να παρέχει την υποστήριξή του στο δίκτυο των εθνικών εστιακών πόλων που διατηρεί, μέσω της εφαρμογής του ευρωπαϊκού προγράμματος υποστήριξης εκστρατειών (European Campaign Assistance Programme — ECAP), διοργανώνοντας σεμινάρια, συνέδρια και δράσεις με στόχο τα μέσα ενημέρωσης, καθώς και διανέμοντας ενημερωτικό υλικό σχετικά με την εκστρατεία σε 24 γλώσσες.

Το πρόγραμμα συνεργασίας στο πλαίσιο της εκστρατείας (Campaign Partnership Programme), το οποίο συνίστατο στην ενεργό συμμετοχή των εταίρων, τη διοργάνωση συσκέψεων και τη διανομή ενημερωτικού υλικού, ήταν μια σημαντική πρόσθετη διάσταση της εκστρατείας, ενώ η διαδικτυακή εργαλειοθήκη για την εκστρατεία ΕΑΥ (Online OSH Campaigning Toolkit) παρείχε έξυπνες λύσεις και συμβουλές σε όσους επιθυμούν να διοργανώσουν εκστρατεία ευαισθητοποίησης στον τομέα της ΕΑΥ.

Στις δραστηριότητες προετοιμασίας της εκστρατείας «Ασφαλείς και Υγιείς Χώρους Εργασίας 2014-2015» περιλαμβάνονταν η ανάπτυξη του σχεδίου της εκστρατείας, η δημιουργία του σχετικού εμπορικού σήματος και η διαμόρφωση του βασικού ενημερωτικού υλικού (συμπεριλαμβανομένης ταινίας με ήρωα τον Napo).

Επίσης, ξεκίνησαν οι εργασίες για την ανεξάρτητη εξωτερική αξιολόγηση της εκστρατείας «Ασφαλείς και Υγιείς Χώροι Εργασίας 2012-2013».

Ειδικός στόχος 2: Διατήρηση του Οργανισμού, και του ιστοτόπου του, ως του πρώτου σημείου αναφοράς της Ευρώπης για πληροφορίες σχετικά με την ΕΑΥ, μέσω της χρήσης των ενδεδειγμένων εργαλείων και διαύλων επικοινωνίας για την ευαισθητοποίηση των ομάδων-στόχου

Διοργανώθηκαν δραστηριότητες που αφορούσαν την έρευνα και την ανάπτυξη, με σκοπό την εφαρμογή της νέας διαδικτυακής στρατηγικής του Οργανισμού και τον επανασχεδιασμό της διαδικτυακής παρουσίας του Οργανισμού κατά το 2014. Παράλληλα, ο Οργανισμός εκπόνησε και δημοσίευσε διαδικτυακό περιεχόμενο και ανέπτυξε περαιτέρω την προώθησή του μέσω διαδικτύου και την παρουσία του στα μέσα κοινωνικής δικτύωσης.

Κατά το έτος αναφοράς, διοργανώθηκαν δραστηριότητες ευαισθητοποίησης και επικοινωνιακών εταιρικών σχέσεων, στις οποίες περιλαμβάνεται το δίκτυο «Enterprise Europe Network».

Η υλοποίηση του προγράμματος δημοσιεύσεων για το 2013 είχε ως αποτέλεσμα ένα ευρύ φάσμα δημοσιεύσεων σε διάφορες γλώσσες της ΕΕ.

Επίσης, αναπτύχθηκαν περαιτέρω τόσο ο ιστότοπος και η εφαρμογή του διαδικτυακού διαδραστικού εργαλείου εκτίμησης κινδύνου (Online Interactive Risk Assessment Tool, OiRA) όσο και οι ιστότοποι και οι εφαρμογές της εκστρατείας για «Ασφαλείς και Υγιείς Χώρους Εργασίας».

Ειδικός στόχος 3: Αποτελεσματική προώθηση των πληροφοριών που αφορούν τον Οργανισμό στις ομάδες-στόχο διά των μέσων ενημέρωσης και των δημόσιων σχέσεων, εκδηλώσεων και εκθέσεων

Πραγματοποιήθηκε σειρά δραστηριοτήτων που είχαν σχέση με τον Τύπο και τις δημόσιες σχέσεις, όπως δελτία, άρθρα και ενημερώσεις Τύπου με σκοπό την προώθηση, μεταξύ άλλων, των αποτελεσμάτων της 3ης δημοσκόπησης σχετικά με την ΕΑΥ, η μελέτη προβλέψεων και οι πράσινες θέσεις εργασίας, ο κανονισμός CLP, οι αναλύσεις σε δεύτερο επίπεδο της έρευνας ESENER και το έργο ενημέρωσης σχετικά με το μακροοικονομικό κόστος της ΕΑΥ, οι δημοσιεύσεις σχετικά με τις καρκινογόνους ουσίες.

Εφαρμόστηκε επιτυχώς η στρατηγική διάδοσης των διαδικτυακών εργαλείων NAPO που απευθύνονται σε εκπαιδευτικούς. Αναπτύχθηκε περαιτέρω η στρατηγική προώθησης και προσέλκυσης συντακτών για τον συνεργατικό ιστότοπο OSHwiki, καθώς και η στρατηγική προώθησης και προσέλκυσης ειδικών για την ανάπτυξη του διαδικτυακού διαδραστικού εργαλείου εκτίμησης κινδύνου (Online interactive Risk Assessment).

Υπήρξε ενεργός συμμετοχή και πραγματοποιήθηκαν παρουσιάσεις σε επιλεγμένα ευρωπαϊκά και διεθνή συνέδρια και εκθέσεις με ομιλητές από τον Οργανισμό, περίπτερο του Οργανισμού ή/και διανομή εγγράφων του Οργανισμού.

Η ετήσια γενική έκθεση για το 2012 και άλλες δημοσιεύσεις (εκθέσεις, ενημερωτικά δελτία, DVD με τον Napo κ.λπ.) και άλλο ενημερωτικό υλικό διανεμήθηκαν όχι μόνο σε όλη την Ευρώπη αλλά και εκτός αυτής, προκειμένου να φθάσουν στο εκάστοτε κοινό-στόχο.

Διοργανώθηκαν κοινές δραστηριότητες με τις Προεδρίες του Συμβουλίου της ΕΕ (Ιρλανδία και Λιθουανία) με σκοπό την προβολή της ΕΑΥ στο θεματολόγιο της Προεδρίας του Συμβουλίου.